Põllumajandustoodete ja toiduainete sektoris kasutatava kaitstud päritolunimetuse või kaitstud geograafilise tähise tootespetsifikaadi heakskiidetud standardmuudatuse avaldamine vastavalt komisjoni delegeeritud määruse (EL) nr 664/2014 artikli 6 lõigetele 2 ja 3

(2023/C 18/09)

Käesolev teade on avaldatud vastavalt komisjoni delegeeritud määruse (EL) nr 664/2014 (1) artikli 6 lõikele 5.

Teade liikmesriigist pärit kaitstud päritolunimetuse või kaitstud geograafilise tähise tootespetsifikaadis tehtava standardmuudatuse heakskiitmise kohta (määrus (EL) nr 1151/2012)

„Torta del Casar“

ELi nr: PDO-ES-0213-AM02 – 21.10.2022

KPN (X) KGT ( )

1. Toote nimetus

„Torta del Casar“

2. Liikmesriik, kuhu geograafiline piirkond kuulub

Hispaania

3. Standardmuudatusest teavitav liikmesriigi ametiasutus

Extremadura autonoomse piirkonna põllumajanduse, maaelu arengu, rahvastiku ja territooriumi ministeeriumi alluvusse kuuluv põllumajanduse ja loomakasvatuse peadirektoraat

4. Heakskiidetud muudatus(t)e kirjeldus

Standardmuudatus piirdub tootespetsifikaadi punkti E alapunktiga 2 (juustutööstus). Eelkõige taotletakse sellega üksnes konkreetse „parim enne“ kuupäeva (mis on 210 päeva alates valmistamiskuupäevast) kaotamist, mis on toodud juustutootjaid käsitlevas punktis alapealkirja „Väljastamine“ all. Kuigi muudatus on minimaalne, toob muutmistaotlus kaasa väikese muudatuse asjaomases koonddokumendis, eelkõige selle lõike 3.6 („Registreeritud nimetusega hõlmatud toote märgistamise erieeskirjad“) viimases lõigus, kust on välja jäetud lause, mis käsitleb säilimistähtaja määramist 210 päevale alates valmistamiskuupäevast.

Tegemist on muudatusega, mida ei saa mingil juhul käsitada liidu muudatusena: see ei mõjuta kaitstud nimetust ega garanteeritud traditsioonilist eritunnust, ei too kaasa seose kaotamise ohtu ega uusi piiranguid kaitstud toote turustamisele (vaid hoopis kõrvaldab toote turustamise piirangu).

KOONDDOKUMENT

„Torta del Casar“

ELi nr: PDO-ES-0213-AM02 – 21.10.2022

KPN (X) KGT ( )

1. Nimetus

„Torta del Casar“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Tooteliik

Kategooria 1.3. Juust

3.2. Punktis 1 esitatud nimetusele vastava toote kirjeldus

„Torta del Casar“ on meriino ja Entrefino tõugu lammaste toorpiimast valmistatud juust; piima kalgendatakse taimse laabi abil, mis pärineb hispaania artišokist Cynara cardunculus, juustu laagerdumine kestab vähemalt 60 päeva.

Tootel „Torta del Casar“ peavad olema järgmised füüsikalised, füüsikalis-keemilised ja organoleptilised omadused.

a. Füüsikalised omadused: — kuju: silindriline, lameda üla- ja alaosaga ning kumerate külgedega; — mõõtmed: i. läbimõõt vähemalt 7 cm; ii. paksuse ja läbimõõdu maksimaalne suhe on 50 %; — mass: määratletud on kolm eraldi suurust, kõrvalekalle võib olla maksimaalselt 5 %: i. suur: 801 – 1 100 g; ii. keskmine: 501–800 g; iii. väike: 200–500 g.

b. Füüsikalis-keemilised omadused: — kuivaine rasvasisaldus: vähemalt 50 %; — kuivaine: vähemalt 50 %; — pH: vähemalt 5,20 ja mitte üle 5,90; — NaCl: kuni 3,0 %.

c. Organoleptilised omadused: — koorik: poolkõva, juustumassist selgelt eristuv ja eraldatav, ühtlase värvusega, ookerkollase varjundiga, ilma lisatud värvaineteta, traditsiooniliselt õliga määritud; juustu pinnal võivad olla väikesed praod.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Registreeritud lambakarjade söödasüsteem peab vastama geograafilise piirkonna loodusvarade traditsioonilistele kasutustavadele: loomakasvatus on ekstensiivne või poolekstensiivne, põhisöödale lisatakse vajaduse korral söödakultuure, põhku, kombineeritud või kontsentreeritud sööta.

Poolekstensiivse loomakasvatussüsteemi korral on maksimaalne loomkoormus 1,8 loomühikut hektari kohta. See ülempiir tagab, et lisasööt, mis pärineb väljastpoolt geograafilist piirkonda, ei ületa kohaldatavates eeskirjades sätestatud väärtusi.

Lisaks ekstensiivset või poolekstensiivset loomakasvatust soodustavale looduslikule taimestikule hõlmab geograafilisest piirkonnast saadav sööt ka külvamise teel kasvatatud heina, kõrrelisi, teravilja ja hiirehernest, mida saab kasutada karjamaadel või pärast lõikust haljas- või kuivsöödana.

Lisasööt hõlmab peamiselt valguallikat (soja, raps > 50 %) ja teravilja (oder, mais, nisu > 25 %). Loomadele antav lõppsegu koosneb peamiselt põhisöödast (> 25 %), söödakultuuridest (lutsern, hiirehernes > 30 %), teraviljast (mais, oder > 20 %) ja seemnetest (puuvill, päevalilled > 6 %).

Geograafilises piirkonnas ei ole tehniliselt võimalik kasvatada soja, rapsi, päevalille, puuvilla ega lutserni.

Juustu „Torta del Casar“ valmistamiseks kasutatav piim peab pärinema meriino ja Entrefino tõugu lammastelt.

Juustu „Torta del Casar“ valmistamiseks kasutatav piim peab oma kvaliteedi ja koostise poolest sobima juustu tootmiseks ning igal juhul:

— peab olema tegemist toortäispiimaga, mis ei ole standardiseeritud ning on puhas ja ilma lisanditeta;

— piima kuivainesisaldus peab olema vähemalt 11,0 % ja proteiinisisaldus vähemalt 4,8 %;

— pH on minimaalselt 6,6 ja maksimaalselt 6,9.

3.4. Tootmise erietapid, mis peavad toimuma määratletud geograafilises piirkonnas

Geograafilise piirkonna iseloomustus Juustu „Torta del Casar“ geograafiline piirkond asub Cácerese provintsis, mis asub Extremadura autonoomses piirkonnas (Hispaania) ja seda on kirjeldatud käesoleva dokumendi punktis 4. Tootmise etapid, mis peavad toimuma määratletud geograafilises piirkonnas, on järgmised:

— punkti 3.3 kohane piimatootmine;

— juustuvalmistamine, mis hõlmab kalgendamist, lõikamist, vormimist, pressimist, soolamist ja laagerdamist.

3.5. Erieeskirjad viilutamise, riivimise, pakendamise jm kohta

Müüki suunamisel võib juust olla lõigatud kaheks või neljaks tükiks. Pakendamissüsteem ei ole reguleeritud, kuid see peab tagama toote terviklikkuse ja lõppkvaliteedi.

3.6. Sellise toote märgistamise erieeskirjad, millele registreeritud nimetus viitab

Terveid juuste või juustutükke peavad märgistama geograafilises piirkonnas vastava sertifikaadiga ettevõtjad, et tagada toote päritolu ja ehtsus. Nagu on määratletud käesoleva dokumendi punkti 3.2 alapunktis c, on „Torta del Casar“ poolkõva koorikuga juust, mistõttu ei saa jälgitavuse tagamiseks lisada eemaldatavaid tunnuseid, näiteks kaseiinplaati. Seega, et tagada toote ehtsus ja päritolu, on ainus võimalus kasutada sertifitseerimismärgist, millel on trükitud partiinumber ja kordumatu seerianumber ning mille ettevõtjad peavad enne väljastamist igale juustule lisama, et reguleeriv asutus saaks teha kontrolli ja et mitte ohustada jälgitavust; seega ei kujuta see endast ühisturu piirangut.

Lõppmärgistus hõlmab juustutootmisettevõtte kaubanduslikku märgist ja sertifitseerimismärgist, mis paigaldatakse kõikidele nõuetele vastavaks tunnistatud juustudele või juustutükkidele sellisel viisil, et neid märgiseid ei saa eemaldada ega kustutada; seejuures kuulub sertifikaadiga ettevõtjale lõplik vastutus kõnealuste märgiste nõuetekohase kasutamise eest.

Lõplikul märgistusel peavad olema ka partiinumber, „parim enne“ kuupäev ja kõik muud asjakohastes õigusaktides nõutud andmed.

Kaitstud päritolunimetuse „Torta del Casar“ logo:

4. Geograafilise piirkonna täpne määratlus

Nii piima tootmise kui ka juustu „Torta del Casar“ valmistamise geograafiline piirkond asub Extremadura autonoomse piirkonna (Hispaania) Cácerese provintsi kesk- ja lõunaosas paiknevates piirkondades Los Llanos de Cáceres, Sierra de Fuentes ja Montánchez.

Geograafilise piirkonna suurus on ligikaudu 400 000 ha ja see hõlmab järgmisi omavalitsusüksusi:

Alballah, Alcuéscar, Aldea del Cano, Aliseda, Almoharín, Arroyo de la Luz, Arroyomolinos, Benquerencia, Botija, Brozas, Cáceres, Casar de Cáceres, Casas de Don Antonio, Garrovillas,

Herreruela, Hinojal, La Cumbre, Malpartite de Cáceres, Monroy, Montánchez, Navas del Madroño, Plasenzuela, Ruanes, Salvatierra de Santiago, Santa Ana, Santa Marta de Magasca, Santiago del Campo, Sierra de Fuentes, Talaván, Torremocha, Torreorgaz, Torrequemada, Torre de Santa María, Valdefuente, Valdemorales, Zarza de Montánchez.

5. Seos geograafilise piirkonnaga

5.1. Geograafilise piirkonna eripära

a. Loodustegurid

— Pinnamood. Tootmispiirkond asub Sierra de San Pedro mäeahelikust põhja pool ning piirneb Badajozi provintsiga, Magasca ja Almonte jõgedega idas ning Tejo jõega põhjas. Geograafiline piirkond hõlmab stepitasandikku, mida loodest kagu poole läbib Sierra de Fuentese mäeahelik, mille kõrgus jääb vahemikku 250–450 m.

— Mullastik. Mullastikus domineerivad liivmullad, savi-liivmullad ja savimullad, mis on väheviljakad ja kerged ning pärinevad graniitaluspõhja lagunemisest; palju esineb lahtisi kive, mis moodustavad kivikülve, millest üks tuntumaid on Malpartida de Cáceres. Põllukultuuride jaoks sobivat pinda on vähe, suuremat osa territooriumist kasutatakse lammaste karjatamiseks.

— Kliima. Kliima on kontinentaalne, suved on pikad ja soojad, talved mahedad ja lühikesed, aastane keskmine temperatuur jääb vahemikku 15–18 °C, suvine maksimumtemperatuur võib ületada 40 °C. Sademed, mille hulk jääb vahemikku 300–500 ml, on ebakorrapärased ning esinevad peamiselt kevadel ja sügisel.

— Hüdrograafia. Lisaks eespool nimetatud vooluveekogudele piirkonna piirialadel leidub ka teisi vooluveekogusid, nagu Tejo lisajõed Salor ja Ayuela ning Almonte lisajõgi Guadiloba.

— Taimestik ja looduslikud karjamaad. Taimestik koosneb peamiselt rohttaimedest, sealhulgas kõrrelistest (Gen. Poa, Festuca, Agrostis), kaunalistest (Gen. Medicago ja Trifolium) ning segaliikidest, millel on suur toiteväärtus, aga mis on aeglase kasvuga. Eeskätt kõrgemal asuvatel aladel võib leida jälgi ka põõsastaimedest, nt leetpõõsas ja astelhernes, ning lisaks esineb tamme perekonda kuuluvaid puid (iileks-, värvi- ja korgitamm).

b. Ajaloolised ja majanduslikud tegurid

Geograafilise piirkonna iseloomustus Käesoleva dokumendi punktis 4 viidatud juustu „Torta del Casar“ geograafilises piirkonnas on juba ammusest ajast tegeldud ekstensiivse loomakasvatuse ja rändkarjapidamisega, mis on omavahel tihedalt seotud ning mis on samuti seotud vastavate piirkondadega ja eespool nimetatud loodusteguritega ning võimaldavad inimestel olemasolevaid loodusvarasid maksimaalselt ära kasutada.

Et tegemist on loodusvarade poolest küllalt vaese piirkonnaga, on neid vahendeid kasutatud peamiselt loomakasvatuse, sealjuures eeskätt lambakasvatuse vajadusteks. Karjapidamine on tõendatud juba muistsetest aegadest ja 1791. aastal on teoses „Interrogatorios de la Real Audiencia. Extremadura al final de los tiempos modernos. Partido Judicial de Cáceres“ („Kuningliku kohtu ülevaade. Extremadura moodsa aja lõpus. Cácerese kohtupiirkond“) märgitud nii juustu olemasolu, millega maksti kümnist, kui ka vajalikku piima andvaid kariloomi, mida kasvatati peamiselt villa saamiseks.

Villa väärtuse vähenemise tõttu muutus piima- ja juustutootmine üha olulisemaks, mistõttu sai juust „Torta del Casar“ geograafilise piirkonna majanduse tähtsaks osaks.

c. Inimtegurid

Juustu „Torta del Casar“ eripäraste omaduste alalhoidmine on seotud nii looduslike, ajalooliste, majanduslike kui ka inimteguritega, mida kehastab juustumeister. Vaatamata tootmissüsteemide arengule, mille käigus liiguti karjade lähedal asuvates juustukodades enda tarbeks valmistatavalt juustult turu uute eeskirjade ja nõudmistega kohanenud spetsialiseeritud juustutöökodades valmistatavatele juustudele, oli ja jääb juustumeister siiski juustu valmistamisprotsessis kesksele kohale, sest tema eriteadmised tooraine, tootmisprotsessi ja soovitud tulemuse kohta on juustu „Torta del Casar“ valmistamiseks hädavajalikud. Juustumeister teeb otsuseid mitme teguri kohta, mis nõuavad tehnilisi eriteadmisi, võttes arvesse järgmisi asjaolusid:

— Eri aastaaegadel toodetud standardiseerimata toortäispiima kasutamine tähendab, et selle koostis ja bakterioloogia võivad märkimisväärselt kõikuda, mõjutades kogu tootmisprotsessi.

— Ekstraheerimata ja standardiseerimata Hispaania artišoki (Cynara cardunculus) kasutamine muudab kalgendumisetapi eriti keeruliseks ja otsustavaks, et moodustuks optimaalne kalgend.

— Eespool nimetatud asjaoludest sõltuvad kalgendi lõikamise aeg ja tükkide suurus, mis määratakse kindlaks kogemuse põhjal.

— Ka vormide käsitsi täitmise ja pressimise ajal on vaja täpselt teada, kui palju kalgendit igasse vormi panna ning kui suur surve valida, et saavutada ettenähtud niiskusesisaldus.

— Aasta jooksul toimuvad keskkonnamuutused mõjutavad juustu laagerdumist ja nõuavad pidevat järelevalvet juustu nõuetekohase arengu üle.

Ainult siis, kui arvestatakse kõiki nimetatud asjaolusid, on võimalik saavutada intensiivne proteolüüs, mis seisneb piimavalkude lagunemises ja peab toimuma enne juustukooriku täielikku moodustumist ning mis annab juustule „Torta del Casar“ iseloomuliku tekstuuri ja kuju.

5.2. Toote eripära

Juustu „Torta del Casar“ eripära, mis muudab selle teiste juustudega võrreldes ainulaadseks, seisneb tema ebatüüpilises kujus, mille puhul juustu laius on suurem kui kõrgus, küljed on kaarjad ja ümardunud ning teravad servad peaaegu puuduvad. Samuti erineb teistest selle juustu tarbimise viis, sest selleks, et juustumassile ligi pääseda ja selle laialivalgumist vältida, tuleb juustukooriku pealisosa ära lõigata nagu kaas, mis tuleb juustu säilitamiseks hiljem peale tagasi asetada.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse korral) või toote erilise kvaliteedi, maine või muude omaduste vahel (kaitstud geograafilise tähise korral)

Punktis 5.1a kirjeldatud loodusvarade poolest vaene geograafiline piirkond on tinginud selle, et elanikkond on koondanud oma majandustegevuse loomakasvatusele, eeskätt lambakasvatusele, sest lambad kohanevad selle geograafilise keskkonnaga hästi. Ühtlasi on lambakasvatuse põhieesmärgiks muutunud piima ja juustu tootmine, sest villatööstus on oma tähtsust järk-järgult kaotanud.

Vastupidavad ja kohanemisvõimelised meriino ja Entrefino tõugu lambad on täielikult kohanenud geograafilise piirkonna stepilaadsete tasandikega ning selle tulemusena saadakse piima, mis ei läbi mingit kuumtöötlemist ning mis seetõttu säilitab kogu mitmekesise bakteriaalse floora, mis on omandatud tänu põllumajanduslikule tootmisviisile ja mis annab juustule iseloomuliku piima- ja/või taimse aroomi.

Ühtlasi tuleneb juustu „Torta del Casar“ omalaadne kuju eripärasest laagerdumisviisist, mis ei võimalda juustul saavutada teistele juustudele iseloomulikku kuju.

Juustu valmistamisel kasutatav laap, mis saadakse pärismaiste liikide hulka kuuluvast artišokist Cynara cardunculus ja mille kasutamisel rakendatakse juustumeistrite erioskusi, tekitab laagerdumise ajal, kui juustukoorik ei ole veel välja kujunenud, intensiivse proteolüüsi, mistõttu ei kanna juustud oma raskust välja ning kalduvad lamanduma ja külgedele paisuma, andes juustule iseloomuliku kuju, mis meenutas käsitöönduslikele juustumeistritele leivakooki (torta de pan) ning mis on juustule andnud nime „Torta del Casar“.

Sama proteolüüsiprotsess annab juustu „Torta del Casar“ massile ka iseloomuliku kreemja tekstuuri.

Artišoki Cynara cardunculus kasutamine kalgendumisprotsessis annab juustule „Torta del Casar“ iseloomuliku mõrkja maitse.

Seega on üksnes kõnealuse KPNi geograafilises piirkonnas kasvatatud meriinolammaste ja Entrefino tõugu lammaste toortäispiima kasutamine ja selle piima kalgendamine pärismaisest artišokist Cynara cardunculus saadud loodusliku laabi abil võimaldanud juustumeistrite traditsioonilistele teadmistele tuginedes valmistada juustu, mis koondab juustule „Torta del Casar“ iseloomulikke kuju, tekstuuri, lõhna ja maitse põhiomadusi.

Viide spetsifikaadi avaldamisele:

(Määruse (EL) nr 1151/2012 artikli 8 lõike 2 punkt d)

https://www.juntaex.es/documents/77055/621148/DOP+Torta+del+Casar.+Pliego+condiciones.pdf

(1) ELT L 179, 19.6.2014, lk 17.